b'\n_START_ARTICLE_\nAhveniston helikopterionnettomuus\n_START_SECTION_\nOnnettomuuden kulku\n_START_PARAGRAPH_\nYleis\xc3\xb6lenn\xc3\xa4tyksi\xc3\xa4 tehnyt Agusta-Bell 47J-2A -helikopteri oli laskeutumassa noin kuusi minuuttia kest\xc3\xa4neelt\xc3\xa4 ensimm\xc3\xa4iselt\xc3\xa4 lennoltaan iltap\xc3\xa4iv\xc3\xa4ll\xc3\xa4 kello 13.07, kun lent\xc3\xa4j\xc3\xa4 menetti kopterin hallinnan, ja kopteri py\xc3\xb6ri alas katsojia t\xc3\xa4ynn\xc3\xa4 olevaa rinnett\xc3\xa4 ja syttyi tuleen. Helikopterin nelj\xc3\xa4st\xc3\xa4 matkustajasta yksi kuoli, mutta muut kolme sek\xc3\xa4 koneen ohjaaja selvisiv\xc3\xa4t pahoin palovammoin. Rinteess\xc3\xa4 olleista katsojista nelj\xc3\xa4 sai kuolettavan osuman alas kieriv\xc3\xa4n helikopterin roottorin lavoista, ja 22 katsojaa sai palo- tai iskuvammoja._NEWLINE_S\xc3\xa4\xc3\xa4 onnettomuushetkell\xc3\xa4 oli puolipilvinen ja poutainen, mutta tuulinen. Kopterissa oli matkustajina \xc3\xa4iti pienen poikansa kanssa sek\xc3\xa4 kaksi muuta poikaa. Onnettomuudesta hengiss\xc3\xa4 selvinneen matkustajan mukaan tuulenpuuska heilautti helikopteria sen laskeutuessa, mink\xc3\xa4 seurauksena kopteri keinahti, sakkasi ja putosi rinteeseen. Vierimisen aikana kopteri syttyi palamaan, ja liekit tunkeutuivat my\xc3\xb6s kopterin matkustamoon. Surmansa saanut kopterin matkustaja oli hyp\xc3\xa4nnyt vierimisen aikana ulos ovesta ja menehtyi saamiinsa palovammoihin sairaalassa seuraavana p\xc3\xa4iv\xc3\xa4n\xc3\xa4._NEWLINE_Tutkijalautakunta piti onnettomuuden syyn\xc3\xa4 my\xc3\xb6t\xc3\xa4tuuleen ja sopimattomalle laskeutumispaikalle tehty\xc3\xa4 laskuyrityst\xc3\xa4, jolloin lent\xc3\xa4j\xc3\xa4 menetti helikopterin suuntaohjattavuuden. Onnettomuuteen my\xc3\xb6t\xc3\xa4vaikuttivat my\xc3\xb6s olosuhteisiin n\xc3\xa4hden suuri lentomassa sek\xc3\xa4 ohjaajan v\xc3\xa4h\xc3\xa4inen kokemus helikoptereista ja kyseisest\xc3\xa4 vaikeasti lennett\xc3\xa4v\xc3\xa4st\xc3\xa4 konetyypist\xc3\xa4 erityisesti._NEWLINE_Helikopterin ohjaaja oli onnettomuushetkell\xc3\xa4 29-vuotias, ja kopterin omistaja luonnehti h\xc3\xa4nt\xc3\xa4 vankaksi ammattilaiseksi ja eritt\xc3\xa4in kokeneeksi lent\xc3\xa4j\xc3\xa4ksi. Ohjaaja oli saanut Ilmailuhallituksen my\xc3\xb6nt\xc3\xa4m\xc3\xa4n helikopteriyksityislent\xc3\xa4j\xc3\xa4n lupakirjan vuonna 1979 ja ansiolent\xc3\xa4j\xc3\xa4n lupakirjan vuonna 1982. H\xc3\xa4nell\xc3\xa4 oli lentokokemusta helikopterilla noin 400 tuntia, mutta kyseisell\xc3\xa4 kopterityypill\xc3\xa4 vain 32 tuntia.\n_START_SECTION_\nOikeusk\xc3\xa4sittely\n_START_PARAGRAPH_\nTapausta k\xc3\xa4siteltiin H\xc3\xa4meenlinnan raastuvanoikeudessa elokuussa 1986. Helikopterin ohjaaja tuomittiin ilmailuliikennerikkomuksesta, viidest\xc3\xa4 kuolemantuottamuksesta ja kymmenest\xc3\xa4 vammantuottamuksesta 80 p\xc3\xa4iv\xc3\xa4sakkoon. Sakkojen suuruudeksi muodostui hieman yli 5\xc2\xa0000 markkaa, mink\xc3\xa4 lis\xc3\xa4ksi ohjaaja tuomittiin maksamaan erilaisia korvauksia ja muiden osallisten oikeudenk\xc3\xa4yntikuluja 25\xc2\xa0000 markkaa. Asia eteni Turun hovioikeuteen, joka piti helmikuussa 1989 antamallaan p\xc3\xa4\xc3\xa4t\xc3\xb6ksell\xc3\xa4 voimassa helikopterin ohjaajan tuomion. Ilmakuljetuslain mukaan ensisijainen korvausvelvollisuus kohdistui helikopterin omistajaan, joka tuomittiin runsaan 100\xc2\xa0000 markan korvauksiin. Nelj\xc3\xa4 asianosaista haki valituslupaa Korkeimmasta oikeudesta, joka vahvisti hovioikeuden tuomion.'